ORDE do 14 de agosto de 2023 pola que se aproban os concertos educativos cos centros docentes privados de educación infantil, educación primaria, educación secundaria obrigatoria, educación especial e de formación profesional.
Consellería de Cultura, Educación, Formación Profesional e Universidades — III. Outras disposicións — 18/08/2023

Mediante a Orde da Consellería de Cultura, Educación, Formación Profesional e Universidades do 12 de xaneiro de 2023 (DOG núm. 14, do 20 de xaneiro), ditáronse as normas para a aplicación do réxime de concertos educativos cos centros docentes privados para o curso académico 2023/24 e seguintes, de conformidade co establecido na Lei orgánica 8/1985, do 3 de xullo, reguladora do dereito á educación, na Lei orgánica 2/2006, do 3 de maio, de educación, e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos.
Recibidas as solicitudes formuladas pola titularidade dos centros docentes, de conformidade co establecido no artigo 18 da devandita Orde do 12 de xaneiro de 2023, a Dirección Xeral de Centros e Recursos Humanos, á vista dos expedientes da programación xeral do ensino e das dispoñibilidades orzamentarias, elaborou a proposta de resolución provisional, que se notificou en tempo e forma aos centros educativos afectados, co obxecto de formular as correspondentes alegacións, que foron valoradas.
Por canto antecede, en aplicación do artigo 7 do Real decreto 2377/1985, do 18 de decembro, que aproba o Regulamento de normas básicas sobre concertos educativos, e do artigo 3 do Decreto 119/2022, do 23 de xuño, polo que se establece a estrutura orgánica da Consellería de Cultura, Educación, Formación Profesional e Universidades, por proposta da Dirección Xeral de Centros e Recursos Humanos,
Artigo 1.
Resolución definitiva dos concertos
1. Aprobar os concertos educativos cos centros docentes privados que se relacionan no anexo I desta orde correspondentes ás ensinanzas de educación infantil, educación primaria, educación secundaria obrigatoria, educación especial e de ciclos formativos de formación profesional básica, de grao medio e de grao superior, así como a formación en centros de traballo para os ciclos formativos de grao medio de duración dun curso, que se realizará nos meses de setembro a novembro de 2023.
Os centros que se reflicten no anexo I dotaranse de financiamento, polo número de horas que nel se especifica, dos servizos de orientación educativa.
2. Denegar o concerto educativo solicitado pola titularidade dos centros educativos que se relacionan no anexo II desta orde polos motivos que en cada caso se especifican.
Artigo 2.
Vixencia dos concertos
Os concertos educativos que se aproban terán unha duración máxima de 6 cursos académicos, desde o inicio do curso escolar 2023/24 ata a finalización do curso 2028/29, sen prexuízo das modificacións que, se é o caso, proceda introducir segundo o previsto no artigo 46 do Regulamento de normas básicas sobre concertos educativos e no capítulo III da Orde do 12 de xaneiro de 2023.
Artigo 3.
Formalización do concerto
1. A subscrición do concerto educativo formalizarase nun documento administrativo axustado ao modelo do anexo III da Orde do 12 de xaneiro de 2023 pola que se ditan normas para a aplicación do réxime de concertos educativos cos centros docentes privados para o curso académico 2023/24 e seguintes.
O documento será asinado pola persoa titular do centro privado ou a persoa con representación debidamente acreditada e polo director xeral de Centros e recursos Humanos, de conformidade co artigo 3 da Orde do 29 de xullo de 2022, de delegación de competencias nos órganos superiores e de dirección e nas xefaturas territoriais da Consellería de Cultura, Educación, Formación Profesional e Universidades, e coa disposición adicional segunda do Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia.
2. Se a persoa titular do centro non subscribise o documento administrativo de formalización na data que se lle notifique, entenderase decaída no seu dereito.
Artigo 4.
Efectos
Esta orde terá efectos económicos e administrativos desde o día 1 de setembro de 2023.
Disposición adicional única.
Acordo asinado o día 14 de xuño de 2023 entre a Consellería de Cultura, Educación, Formación Profesional e Universidades e as organizacións empresariais e sindicais do ensino privado concertado
1. Durante o período de vixencia dos concertos que se aproban por medio desta orde, aplicarase o Acordo asinado o día 14 de xuño de 2023 entre a Consellería de Cultura, Educación, Formación Profesional e Universidades e as organizacións empresariais e sindicais do ensino privado concertado sobre medidas de recolocación do profesorado afectado pola modificación das unidades concertadas.
2. No curso académico 2023/24, o devandito acordo é de aplicación ao persoal docente en pagamento delegado dos centros docentes privados concertados no curso académico 2022/23 que, como consecuencia da redución do número de unidades aprobada por esta orde, perda o posto de traballo do que é titular a partir do 31 de agosto de 2023, sempre que a modificación do concerto non sexa imputable á titularidade do centro educativo.
Disposición derradeira primeira.
Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 14 de agosto de 2023